'સનકી યુવક' FB ઉપર છોકરી બન્યો! બ્લોક કરનાર યુવતીને કોલગર્લ ચીતરી | નવગુજરાત સમય
પ્રેમલગ્નમાં વિચ્છેદ, FIRના મનદુ:ખથી યુવતીનું નકલી રાજીનામું જેઠે ઈ-મેઇલ કર્યું!
ફેસબૂક ઉપર યુવતીઓ સાથે ફ્રેન્ડશીપ રાખવા માટે 'સનકી યુવક' છોકરી બની ગયો ને 'કોમલ પટેલ'ના નામે નકલી ફેસબૂક પ્રોફાઈલ બનાવીને ફ્રેન્ડશીપ કર્યા પછી કોઈ યુવતી 'બ્લોક' કરે તો તેને FB પેજ ઉપર બદનામ કરવાનું કૃત્ય પણ આ શખસ આચરતો હતો. આવી જ ફેસબૂક ફ્રેન્ડ-અમદાવાદની શિક્ષિકાને કોલગર્લ તરીકે ચીતરનાર રાજકોટના યુવકને સાયબર ક્રાઈમ બ્રાન્ચે પકડી પાડ્યો છે. જવાહર રોડ ઉપર રહેતા, ધોરણ ૯ પાસ ઋષિકેશ દવે નામના યુવકે ફ્રેન્ડશીપ નકારનારી યુવતીઓને બદનામ કરવાનું કૃત્ય આચર્યું હતું.
અમદાવાદના જૂના વાડજમાં રહેતી શિક્ષિકાએ સાયબર ક્રાઈમ બ્રાન્ચમાં ફરિયાદ નોંધાવી હતી કે, ફેસબૂક પર ભાવિક રાઠોડ નામની ફેક પ્રોફાઈલ બનાવી તેના પ્રોફાઈલ પીકમાં શિક્ષિકાના સ્કૂલકાળના સગીર વયની વિદ્યાર્થિની સાથેના ફોટા અપલોડ કરવામાં આવ્યાં છે. આ ફોટોગ્રાફ નીચે મોબાઈલ નંબર સાથે કોલગર્લ શબ્દ લખવામાં આવ્યો હતો. આ પ્રકારે બદનામી, પરેશાની કરતા કૃત્ય અંગે સાયબર ક્રાઈમ બ્રાન્ચે તપાસ હાથ ધરી છે.સાયબર ક્રાઈમ બ્રાન્ચની ટીમે ફેક FB પ્રોફાઈલના લોગનું ટેકનિકલ એનાલિસીસ કરી રાજકોટના જવાહર રોડ ઉપર માનસી એપાર્ટમેન્ટમાં રહેતા ઋષિકેશ નલિનભાઈ દવેને પકડી પાડ્યો હતો. ધોરણ ૯ સુધી ભણેલો ઋષિકેશ શેર ટ્રેડિંગ કરતી પેઢીમાં રિસેપ્સનિસ્ટ તરીકે કામ કરે છે. ઋષિકેશે યુવતીઓ સાથે ફ્રેન્ડશીપ અને વાતચીત કરવા માટે 'કોમલ પટેલ' નામની ફેક ફેસબૂક આઈ.ડી. બનાવી હતી. જે યુવતી વાતચીત કરવાની ના પાડે અથવા તો 'બ્લોક' કરે તો તેના ફોટા ફેસબૂક ઉપરથી જ ડાઉનલોડ કરી બદનામ, પરેશાન કરતો હતો. સાયબર ક્રાઈમ બ્રાન્ચના પી.આઈ. વી.બી. બારડે જણાવ્યું કે, ફેસબૂક ઉપર ફ્રેન્ડશીપ રિક્વેસ્ટ સ્વીકારતાં પહેલાં અને પોતાના ફોટોગ્રાફ અપલોડ કરવામાં સાવધાની રાખવી ખૂબ જ જરૂરી છે.
પાડોશમાં રહેતા યુવક સાથે પ્રેમલગ્ન કર્યા પછી લગ્નજીવનમાં વિચ્છેદ થયો. યુવતીએ સાસરિયા સામે શાહપુર પોલીસમાં ફરિયાદ નોંધાવી તેના મનદુ:ખથી જેઠે યુવતીના નામે 'નકલી રાજીનામું' ઈ-મેઈલ કરી દીધું! ખાનપુરના અવનિકા પાર્કમાં રહેતા રિતાલીબહેનના લગ્ન ૨૦૧૧માં પાડોશમાં રહેતા રાહુલ મુકેશકુમાર કોન્ટ્રાક્ટર સાથે થયા હતા. મનમેળ ન થતાં રિતાલી અને રાહુલ જાન્યુઆરી-૨૦૧૯થી અલગ રહે છે. ૧૦ જાન્યુઆરીથી રિતાલીનો ફોન તેના પતિ રાહુલ વાપરે છે. ૧૩ જાન્યુઆરીએ રિતાલીએ જોયું તો તા. ૧૧ના રોજ પોતે નોકરી કરે છે તે કંપનીમાં તેના ઈ-મેઈલ આઈ.ડી.થી રાજીનામું મોકલી અપાયું હતું. આ અંગે ફરિયાદ નોંધાવાતાં સાયબર ક્રાઈમ બ્રાન્ચે રિતાલીના જેઠ કમલ કોન્ટ્રાક્ટર (ઉ.વ. ૩૬)ની ધરપકડ કરી છે. રિતાલીએ શાહપુર પોલીસમાં સાસરિયા સામે FIR નોંધાવી તેના મનદુ:ખથી તેની કંપનીમાં ખોટું રાજીનામું મોકલ્યાની કેફિયત કમલ કોન્ટ્રાક્ટરે આપી છે.